Tézy
vykonávacích právnych predpisov
k návrhu zákona o e-Governmente 

	Vykonávacie predpisy, ktoré sa podľa návrhu zákona o e-Governmente (ďalej len „návrh zákona“) navrhuje vydať, možno rozdeliť do dvoch základných skupín. Prvú, väčšiu skupinu tvoria vykonávacie právne predpisy podľa § 82 ods. 1 písm. a) a d) až g), ktoré predpokladajú úpravu tých oblastí, ktoré sú aj dnes upravené vykonávacími právnymi predpismi k zákonu č. 305/2013 Z. z. Obsah zrušovaných vyhlášok k zákonu č. 305/2013 Z. z. teda bude premietnutý v zásadnej miere do vykonávacích predpisov k novému návrhu zákona, keďže ich obsah je aktuálny a je vyhovujúci aj pre potreby nového zákona.
	Druhú skupinu tvoria vykonávacie právne predpisy, s ktorými dnes účinný zákon č. 305/2013 Z. z. nepočíta a pôjde teda o úplne nové podzákonné predpisy – podľa § 82 ods. 1 písm. a) a c) a ods. 2 písm. a) a podľa § 84 ods. 1.

Zriaďovanie elektronických schránok fyzickým osobám podnikateľom
	Vykonávací predpis podľa § 84 ods. 1 bude upravovať lehoty, odkedy sa zriaďujú a aktivujú elektronické schránky fyzickým osobám podnikateľom. Z hľadiska obsahu pôjde teda o jednoduchú úpravu, ustanovujúcu skupinu fyzických osôb podnikateľov (napríklad živnostníci, autorizovaní stavební inžinieri, advokáti) a lehotu zriadenia a aktivácie elektronickej schránky pre každú z týchto skupín. 

Autentifikačné prostriedky a ich evidencia
	Vykonávací predpis podľa § 82 ods. 1 písm. a) ustanoví na účely vedenia evidencie autentifikačných prostriedkov podrobnosti o postupe pri posudzovaní jednotlivých autentifikačných prostriedkov z pohľadu splnenia zákonom ustanovených funkcionalít. Posúdenie splnenia podmienok úrovne zabezpečenia sa bude vykonávať voči podmienkam ustanoveným nariadením eIDAS. Posudzovať sa bude aj súlad so štandardmi informačných technológií vo verejnej správe a zákonom ustanovenými podmienkami na vykonanie autentifikácie. Pre posúdenie bude predkladaná dokumentácia autentifikačného prostriedku, s podrobným popisom skutočností podľa § 34 ods. 3 návrhu zákona. Na zápis autentifikačného prostriedku pre použitie na ústrednom portáli bude rozhodujúce vyjadrenie správcu ústredného portálu. 
Vzhľadom na skutočnosť, že oproti úprave zákona č. 305/2013 Z. z. boli zo zákonnej úpravy vypustené niektoré ustanovenia majúce už skôr technickú povahu, navrhuje sa vo vykonávacom predpise ustanoviť technické úpravy používania úradného autentifikátora a vzájomnej komunikácie správcov spoločných modulov na účely autentifikácie.

Uznané spôsoby autorizácie
Vykonávací predpis podľa § 82 ods. 1 písm. c) bude ustanovovať uznané spôsoby autorizácie a podrobnosti na tento účel. Obdobne ako pri autentifikačných prostriedkoch bude ustanovený postup posúdenia prostriedkov autorizácie z pohľadu splnenia jednotlivých ich vlastností a funkcionalít, a to tak voči nariadeniu eIDAS a návrhu zákona, ako aj voči štandardom. Výsledkom posúdenia bude zaradenie do jednotlivých skupín autorizačných prostriedkov. Vykonávacím predpisom sa ustanovia jednotlivé skupiny autorizačných prostriedkov, napríklad takto:
	

	Názov úrovne
	Nespochybniteľnosť úkonu
[§ 39 ods. 2 písm. c)]
	Identifikácia osoby 
[§ 39 ods. 2 písm. b)]
	Dôveryhodný zdroj času 
[§ 39 ods. 2 písm. d)]

	Osvedčená
	Áno
	Vysoká
	Áno

	Kvalifikovaná
	Áno
	Vysoká
	Nie

	Dôveryhodná
	Nie
	Vysoká
	Nie

	Pokročilá
	Nie
	Pokročilá
	Nie



Na účely posúdenia nespochybniteľnosti úkonu sa vyhodnocuje miera kontroly osoby identifikovanej ako autorizujúcej nad spôsobom, akým sa autorizácia vykonáva, resp. spôsob preukázania vôle osoby identifikovanej ako autorizujúcej vykonať autorizáciu konkrétneho obsahu. Prostriedky a postupy, ktoré zabezpečia preukázateľnosť vôle autorizujúcej osoby vykonať autorizáciu konkrétneho obsahu, sú spôsobilé preukázať bezpečnostnú garanciu nespochybniteľnosti.

Pokiaľ ide o identifikáciu konajúcej osoby, splnenie podmienok pre jednotlivé úrovne bude posudzované vo vzťahu k spôsobu, akým je autorizácia spojená s identitou osoby, ktorá ním vyjadruje svoju vôľu, a do akej miery je takto deklarovaná identita dôveryhodná, najmä z hľadiska jedinečnosti a ochrany pred zneužitím.
Podmienky pre úrovne vysoká a pokročilá budú považované za splnené v prvom rade vždy vtedy, ak bude identita osoby určená s použitím prostriedku, ktorý spĺňa náležitosti úrovne zabezpečenia pre príslušnú úroveň podľa čl. 8 ods. 2 nariadenia eIDAS. 
Okrem toho bude dosiahnutie jednotlivých úrovní identifikácie osoby možné aj bez väzby na splnenie všetkých podmienok podľa nariadenia eIDAS, avšak len v špecifických prípadoch, najmä ak pôjde o identifikáciu osoby spôsobom, ktorý je výlučne pod kontrolou orgánu verejnej moci.

Kritérium uvedenia času bude viazané na získanie informácie o čase z dôveryhodného zdroja. Musí byť preukázané, že uvedenie času v autorizovanom úkone je spojené s vlastným úkonom, že uvedený čas je presný a že jeho poskytovanie a začlenenie do autorizácie sú dôveryhodné.

Jediným kritériom, ktoré musí byť splnené pre každú úroveň autorizácie a jej posúdenie, je integrita úkonu – teda splnenie podmienky, že možno s vysokou mierou dôvery predpokladať, že obsah právneho úkonu po autorizácii nie je možné meniť bez toho, aby sa dalo zistiť, že k zmene došlo alebo mohlo dôjsť. Posudzovanie garancie zabezpečenia integrity spočíva v preukázaní identifikácie každej zmeny obsahu autorizovaného úkonu po jeho autorizácii.

Fakultatívne vykonávacie predpisy
Podľa § 82 ods. 2 bude možné vydať ešte dva vykonávacie predpisy – na účely úpravy podrobností k úradnému postupu a na účely spoločného modulu vykonávajúceho funkcie centrálnej elektronickej podateľne.
Obsah týchto vykonávacích predpisov nie je v tomto momente možné určiť, keďže dôvodom fakultatívnosti ich vydania je práve to, aby flexibilne reagovali na prípadné potreby zjednotenia podrobností v postupoch aplikácie návrhu zákona. Preto konkrétny obsah bude zrejmý až po nadobudnutí účinnosti návrhu zákona a identifikácii potreby vydania týchto vykonávacích právnych predpisov.



